***Kovács László: Esti fohász***

***A nap lement és fönn az égen kigyúlnak mind a csillagok.***

 ***Az izzó, forró nap helyén most ezüstsugaras hold ragyog.***

 ***A természet pihenni látszik, a nagy mindenség szendereg,***

 ***Elfáradtan, nyugodni vágyva pihennek már az emberek.***

 ***Mélységes csend. Mily szép az este, a csillagfény, a holdvilág.***

 ***Hozsánnát zeng és téged dicsér minden fűszál, minden virág.***

 ***Téged dicsér, ki teremtetted, Téged magasztal minden itt,***

 ***Téged dicsér a mindenség, Téged a föld és az ég.***

 ***És Téged zengünk Uram mi is, mielőtt lezárjuk szemünk,***

 ***Hozzád eseng mély áhítattal hűséges néped, Istenünk.***

 ***Ó, Jóatyánk hozzád könyörgünk! Segíts meg minket, légy velünk!***

 ***Ne hagyj magunkra, gyermekidet, legyen nyugalmas éjjelünk!***

 ***Őrizz meg minket minden rossztól! Ó, küldd el védőangyalod!***

 ***Ne vond meg tőlünk, a gyengéktől oltalmat nyújtó szent karod!***

 ***Vezérelj, ó, őrizz meg minket Atyánk, reményünk, mindenünk!***

 ***Hatalmas Úr, életnek királya, örökkévaló Istenünk!***

***( Kovács László egykori csurgói református lelkipásztor költeménye, amelyet a Balatonfüreden 2016. június 24-26. között megtartott VII. REND egyik rendezvényén Bencze Ilona művésznő előadásában hallhattunk. )***